Diari Oficial de la Generalitat Valenciana


Sumari del DOGV 3052, del 07-08-1997 (1997/8900)

ACORD de 28 de maig de 1997, de la Comissió Territorial d'Urbanisme de València, sobre la modificació número 3, ús hoteler, de Barx.
------------------------------------------------------------------------------------------------------------------------------------

### Dades del document

Número de DOGV
:   3052

Data del DOGV
:   07-08-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/8900


Data del document
:   28-05-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 28 de maig de 1997, de la Comissió Territorial d'Urbanisme de València, sobre la modificació número 3, ús hoteler, de Barx.  
La Comissió Territorial d'Urbanisme de València, en la sessió del dia 28 de maig de 1997, va adoptar l'acord següent:  
Vist l'expedient remés per l'Ajuntament de Barx, referit a la modificació número 3, ús hoteler, a l'efecte de l'aprovació definitiva, i de conformitat amb els següents:   
Antecedents de fet  
Primer  
L'Ajuntament de Barx va aprovar inicialment l'expedient el dia 14 de desembre de 1995, i va acordar sotmetre'l a informació pública, cosa que es va produir mitjançant sengles publicacions en el Diari Oficial de la Generalitat Valenciana, número 2.675, del dia 26 de gener de 1996, i en el diari Levante del dia 27 de desembre de 1995, sense que s'hi haja presentat cap al·legació. Aquest es va aprovar provisionalment el dia 18 d'abril de 1996, si bé per deficiència del procediment es va requerir la revalidació, aquest acord de revalidació va ser adoptat pel Ple municipal mitjançant el vot favorable de la majoria absoluta dels membres el dia 18 de febrer de 1997.  
Aquesta revalidació, efectuada segons l'article 67 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es va fer per a reparar els defectes manifestats tant en l'aprovació inicial com en la provisional de la citada modificació número 3 de les Normes Subsidiàries, ja que aquestes aprovacions es van haver d'adoptar per majoria absoluta, i no, com va succeir, per majoria simple del nombre legal dels membres de la corporació.  
Segon  
El projecte consta de memòria comprensiva dels antecedents, contingut de la modificació amb la redacció actual i la proposta de nova redacció, i una justificació.  
Ha sigut remés un únic exemplar de l'expedient, degudament segellat i diligenciat, i la tramitació és segons estableix l'article 38 de la Llei Reguladora de l'Activitat Urbanística.  
Tercer  
Barx té Normes Subsidiàries de Planejament, aprovades definitivament per la Comissió Territorial d'Urbanisme el dia 23 de febrer de 1982.  
Aquestes normes han sigut objecte de dues modificacions puntuals.  
Quart  
Es proposa la modificació del segon paràgraf de l'article 16.1 de les normes, amb el fi de possibilitar exclusivament l'ús hoteler en aquesta zona denominada zona residencial extensiva de baixa densitat.  
Com a conseqüència de la modificació puntual de l'article 16.1, que es va realitzar el dia 30 de juny de 1993, i en la qual s'establien les condicions de la zona hotelera, es van plantejar alguns problemes pel que fa a la interpretació d'aquest.  
Amb la nova redacció, s'eliminen les referències a l'allotjament turístic temporal en qualsevol de les seues fórmules (hotel, aparthotel, time sharing, campaments, etcètera), i es fixa ara únicament l'ús hoteler per a la zona.  
L'actual paràgraf segon de l'article 16.1, i que ara es modifica, té el següent tenor literal:  
«L'edificació en aquesta zona d'ús hoteler exclusiu tindrà el mateix nombre de plantes i alçades de cornisa de l'edificació residencial que s'assenyala en l'article 16.2, i podrà arribar a una edificabilitat màxima sobre la parcel·la d'1,20 metres cúbics/metres quadrats, sempre que complisca les condicions següents:  
1. Les condicions de les edificacions s'ajustaran a les generals de la zona. En qualsevol cas, l'edificació se situarà de tal forma que no moleste les vistes de les edificacions ja existents o trenquen el paisatge o la silueta del lloc.  
2. Les construccions i les instal·lacions afectades per aquesta normativa especial ocuparan una parcel·la destinada necessàriament i exclusivament a l'allotjament turístic temporal en qualsevol de les seues fórmules (hotel, aparthotel, time sharing, campaments etcètera).  
3. Les construccions i les instal·lacions constituiran una explotació mercantil de caràcter hoteler, autoritzada administrativament i emparada per la corresponent llicència fiscal.  
4. Les sol·licituds de llicència d'obres hauran d'anar acompanyades, a més de la documentació exigible amb caràcter general, de les preceptives autoritzacions o llicències prèvies referides tant a les obres com a l'activitat a què es destinen.  
5. La llicència que atorgue l'Ajuntament s'haurà d'inscriure en el Registre de la Propietat mitjançant anotació en els fulls de registre corresponents a la finca afectada i la seua vinculació a l'ús hoteler.  
6. El règim d'ús hoteler exclusiu només es podrà extingir, a petició dels interessats, quan les construccions i els usos alternatius complisquen la normativa urbanística general a la zona residencial de baixa densitat, reflectida en uns altres paràgrafs d'aquest article.»  
La nova redacció del segon paràgraf de l'article 16.1 queda de la manera següent:  
«L'edificació en aquesta zona d'ús hoteler exclusiu tindrà el mateix nombre de plantes i alçada de cornisa de l'edificació residencial que s'assenyala en l'article 16.2, i podrà arribar a una edificabilitat màxima sobre la parcel·la d'1,20 metres cúbics/metres quadrats, sempre que reunisca les condicions següents:  
1. Les condicions de les edificacions s'ajustaran a les generals de la zona. En qualsevol cas, l'edificació se situarà de tal forma que no moleste les vistes de les edificacions ja existents o trenquen el paisatge o la silueta del lloc.  
2. Les construccions i les instal·lacions afectades per aquesta normativa especial ocuparan una parcel·la destinada necessària i exclusivament a l'ús hoteler.  
3. Les construccions i les instal·lacions constituiran una explotació mercantil de caràcter hoteler, autoritzada administrativament d'acord amb la normativa vigent per a l'ús hoteler i emparada per la corresponent llicència d'activitat.  
4. Les sol·licituds de llicències d'obres hauran d'anar acompanyades, a més de la documentació exigible amb caràcter general, de les preceptives autoritzacions o llicències prèvies requerides per a l'activitat d'ús hoteler.  
5. La llicència que atorgue l'Ajuntament s'haurà d'inscriure en el Registre de la Propietat mitjançant anotació en els fulls de registre corresponents a la finca afectada i la seua vinculació a l'ús hoteler.  
6. El règim d'ús hoteler exclusiu només es podrà extingir, a petició dels interessats, quan les construccions i els usos alternatius complisquen la normativa urbanística general a la zona residencial de baixa densitat, reflectida en uns altres paràgrafs d'aquest article.»  
Cinqué  
La Comissió Informativa de la Comissió Territorial d'Urbanisme de València, en sessió del dia 19 de maig de 1997, va emetre informe relatiu al projecte que ens ocupa, i compleix així allò que s'ha preceptuat en l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.  
Fonaments de dret  
Primer  
L'expedient ha sigut tramitat correctament d'acord amb l'article 38 de la Llei Reguladora de l'Activitat Urbanística; així mateix, la documentació presentada es considera completa de conformitat amb l'article 27 de la mateixa llei, tenint en compte l'objecte de la modificació.  
Segon  
Respecte d'aquesta modificació, no s'aprecien inconvenients urbanístics, si bé seria convenient que es concretara més el significat de l'expressió ús hoteler, d'acord amb la normativa aplicable en la Generalitat Valenciana.  
Tercer  
La Comissió Territorial d'Urbanisme és l'òrgan competent per a emetre dictamen de resolució sobre l'aprovació definitiva de les Normes Subsidiàries, i de les seues modificacions, de municipis menors de 50.000 habitants, de conformitat amb els articles 55.1 i 38.3, per remissió de la disposició transitòria setena, de la Llei Reguladora de l'Activitat Urbanística, en relació amb l'article 10.A, per remissió de l'article 9.1, del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.  
A la vista de tot el que s'ha exposat, la Comissió Territorial d'Urbanisme acorda:  
Aprovar definitivament la modificació puntual número 3 de les Normes Subsidiàries de Barx.  
L'Ajuntament de Barx haurà de notificar el contingut d'aquest acord a tots els particulars interessats en l'expedient de referència.  
Contra aquesta resolució, que no posa fi a la via administrativa, s'hi podrà interposar un recurs ordinari davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptat des del dia de la recepció de aquesta notificació.  
Tot això sense perjudici que s'hi puga presentar qualsevol altre recurs que s'estime oportú.  
València, 28 de maig de 1997  
El secretari de la Comissió Territorial d'Urbanisme,  
JOSÉ MANUEL PALAU NAVARRO